སྒྲོམ་སྡེ་བའམ་སྒྲོམ་སྡེ་གསེར་གཞོངས་ཕྱུག་མོ་ཞེས་འབོད་པའི་ཆགས་ཡུལ་ནི་རྨ་ཀླུང་སྔོན་མོ་ནུབ་ནས་ཤར་དུ་འབབ་པའི་ཚུར་ངོས་ཀོ་ར་དང་གོང་བ།ཀབ་རོན་ལུང་པ་གསུམ་གྱི་མདར་ཁྲི་ཀ་རྫོང་མཁར་ཆགས་པའི་ཤར་དུ་སྤྱི་ལེ་བཅུ་ཕྲག་གཉིས་མཚམས་ཀྱི་སྲིན་པོའི་རི་བོའི་ལྷོ་ཞོལ་དུ།འཕྲང་དམར་ལུང་པ་ཞེས་འབོད་པའི་གནས་སུ་ཆགས་ཡོད།སྡེ་འདི་ནི་ང་ཚོ་བོད་ཡུལ་འདིར་འཚོ་སྟངས་ཀྱི་དབང་གིས་རོང་འབྲོག་འཇམ་གསུམ་དུ་འབོད་པའི་རོང་མ་འབྲོག་གི་ས་ཆ་སྟེ་འཇམ་པ་ཞེས་པའི་ཁོངས་སུ་གཏོགས།ཐོན་སྐྱེད་ཀྱི་ལས་སྒོའི་ཆ་ནས་ཞིང་ཕྱུགས་གཉིས་ལས་ཞིང་ལས་གཙོ་བོར་གཉེར་ཞིང་།ཞིང་ས་ཡོད་ཚད་ཆུ་མ་དང་ཁོད་སྙོམས་པའི་གཞོངས་ན་ཆགས་ཤིང་འབྲུ་རིགས་ཀྱི་ཐོན་སྐྱེད་གཙོ་བོ་གྲོ་ནས་སྲན་གསུམ་ཡིན།སྡེ་བའི་ཕྱོགས་བཞིར་ས་འཛིན་གྱི་རི་བོ་ཆེན་པོ་ཚར་དུ་དངར་བས་བསྐོར་ཞིང་།དབྱར་ཁའི་དུས་སུ་རི་བོ་དང་སྤང་ཐང་།ཞིང་ས་སོགས་ལ་སྔོ་ལྗང་གི་རྩི་ཤིང་དང་ལྗང་མདོག་གི་ལོ་ཏོག་གིས་ཀུན་ནས་མཛེས་ཤིང་།སྟོན་དུས་སུ་འབྲུ་རིགས་སྣ་ལྔའི་ལོ་ལེགས་ཀྱི་དབུ་ལོ་ལྡེམ་ཞིང་གཡོ།དགུན་དུས་སུ་གནམ་ངོ་སྐྱ་བོར་འགྱུར་ཞིང་གྲང་ངར་རྒོད་ལ།རབ་དཀར་ཁ་བས་ཀུན་ནས་མཛེས་བར་བྱེད་པ་སོགས་སྡེ་འདིའི་རང་བྱུང་གི་བཀོད་པ་ནི་མཛེས་སྡུག་ལྡན་པ་ཞིག་ཡིན།